text:
In nuam tak, Compound zau tak, hring dup maiah an cheng a, kei akar khuallian thlenin min thleng a, an fa-te lah an Kenya kal dawna naupang chumchiap te te kha Nuthlawi rai rual zet an lo ni tawh a, an felin Nu leh Pa thu an awih em em mai leh nghal a, an chhungkaw bula awm a hahdamthlak tak zet a ni. Ka haw tum hunah ka haw thei lo a, ni thum zet ka cham chuang a, chuti chung chuan hlim takin min la mikhual zel a, ka vawklallen a ni ber e. (Hmarcha um, a ro, Soda leh thil dang tam tak min pe teuh zui..)
Ka kal chhan ber Krismas erawh Mizoram anga ruai han theh hluaite an tih lemloh avangin kan awm darthleng vel ta mai mai thung.
Tichuan, ni 27th Dec khan Mount Longonot, tunhma-a tlangkang lo awmna tlang sang takah lawn turin kan inpuahchah a, Picnic tur ang hrimin ei tur hrang hrang, sandwich, Coke, thingpui, noodles leh tui tih vel chu kan inkeng im em a, haw thlak huna ei turin kan ei tur te chu Motor-ah tlang bulthutah chuan kan hnutchhiah vek a, kan zinga kal tawh leh chinchang hre ber tur kan nau Mapuia lah chuan in ril atamin in tui ahal ang, tui keng rawh u pawh ti si hek lo le, kan ar kawhchhuah ve tawp mai a nih kha.
Tlang bulthut atanga kan han tan chu kan la phur vei surh surh viau, kan lawn sang telh telh a, awm-ah thaw a leng ta mang lo, tui a hal tan, ni sa bawk nen, Mal lah chuan hnung lamah min pawt tung tung tawh mai bawk si, tlang chhip chu kan thleng zo angem tih chu kan in zawt ta reng mai.
Keini a hmeichhe pahnih phei chuan tlang zawl deuh pakhat kan thleng chu hetah hian kan lo nghak mai ang che u kan ti chuai raih tawh mai a, mahse Pa berin chawlh a remti mang lo a, kan han inchhawm chho leh ta a, hmalam han thlir chhoh chuan huphurhawm riu reu tak mai hi a ni a, U Manuni chau lutuk kal peih tawh lo chu, “Hma lam khi en lo-in I kalna lai chauh kha en la, kan thleng ve mai ang” ti te chuan ka la tawng thlamuan vei lawi a, kan tlangval pahnih Mapuia leh Dennis-a te lah chu a thlun chhuak ang nal nal-in an ding chho a.Helai khuar hi tlangkang awmna lai tak chu a ni a, a kalkawng a hahthlak a, a zau em em mai a, tlang-in a hual pup a, hei hi a zawh chhuah vek theih a, keini chu kan chauh em avangin kan kal kual ta lo.
Tlang zawl kan han thleng ve meuh chu kan chau lutuk a, kan thu hnawk a ni ber e, kan thlen hma-a lo han thleng hmasa Mihang nupa, tui leh biscuit nena lo chawlte chu tlawm leh zah pawh sawi loin tui in tur ka’n dil chawt mai a, anni chu an lo fel khawp a, tui bakah biscuit pawh chu min pe a, tui pawh chu kan duh tawk kan in bakah bottle te-in min la pe leh zel a, khatih lai tak kha chuan dum hle mahse an hmelte kha Angel hawl thlak ang velin kan hmu a, kan lawm zia thu-in kan hril seng lo, “khawvela tui tui ber” kan in a ni ber. Rei tawk fang, hahdam taka kan thut hnu chuan kan haw thla leh ta a, haw lam chu a zia ta viau a, keini phei chu kan tlan thla ta deuh pur pur a, hnungah U Manuni rawl tawh lutuk chu tiang nen a rawn inkhawh kar thla auh auh thung a. U Bula’n a rawn chhawm thla zel a, muang marin dam te chuan an rawn thleng thla ve ta a.
Ni 29 Dec chuan Nairobi National park kan kal leh thung a, luh man a lo to lutuk a, a chhung kan lut lo teuh hle. U Bulate chhungkua 5 kei leh Driver nen an Kenyan Shilling 7000/- chuang teh meuh kan han chawi teh reng a, kei leh naupangho phei chuan to em mai kal lo mai ang kan ti tawh a, kan hotupa ber U Bula chu amah en ang a lo ni lo, a rilru a lo lian ru riau a, kan ti tawh laklawh a ti ve tlat a, kan kal leh ta poh a, nuam chu kan ti leh ta zek a. he hmun hi a zau kher mai a, motor-in kan tlan kual a, ramsa chi hrang hrang kan hmu phei zel a, thla kan han la leh ang mawlh mawlh bawk a, chawhnu her zetah kan haw leh ta chauh a ni.
Shopping center hi an nei nuamin a zau hlawm hle a, hmun hrang hrangah kan kalin kan bazar vel a, mi tam takin Korean emaw Chinese emaw min ti zel a, min pawmdan ang ang chuan kan awm hmiah hmiah mai a, Korean emaw min titute dawrah chuan ka hming chu Kim a ni a, a chang chuan Meble-i te ka ni bawk thin a, U Manuni chu ka Nu emaw ti tawk an awm a, ka Nu ka tih lahin an awih leh si lo, kan va nui nasa thin tak em awwww...
Mount Longonot-ah chuan thing mak deuh a awm a, lawn chak leh ta tlat mai a, thei tak maw..
Thiante puihna zarah engemaw ti ti-in a chungah chuan han ding thei leh ta mai...
Kenya East Territory Headquarters - Nikum kum tawp maia an sak zawh an luah hlim hlawt a ni, a class a sang khawp mai. Thansparency an duh vang ni maw, partition wall-te pawh glass deuh vek an hmang mai.


c: text/html

text:
Vawiin chawhnu khan Chief Secretary Pu Lalmalsawma hovin Aijal Club Conference Hall-ah Shyama Prasad Mukherjee Rurban Mission (SPMRM) hnuaia State Level Empowered Committee (SLEC) an thukhawm.
Meeting-ah hian SPMRM hnuaia Integrated Cluster Action Plan (ICAP) chungchang sawiho a ni a. Rural Development (RD) Under Secretary Pu Paul L.Khuma’n powerpoint hmangin ICAP kalpui dan tur Finalisation of Integrated Cluster Action Plan a sawifiah hnuah sawihona hun hman zui nghal a ni.
ICAP in a tum ber chu thingtlang khaw hrang hrang, inhnaih te te awm te, a hlawm (cluster)-a lakhawmin an mamawhte zirchian hnuah a changtlung thei ang bera chei that tum a ni a. Sawrkar laipui hmalakna ICAP atan hian India ram pumah khaw 300 thlanchhuah tur a ni a, a thawhkhatna atan khaw 100 thlan chhuah phawt tur niin Mizoramah chuan Aibawk RD Block thlan a ni a. Aibawk cluster hian Aibawk RD Block chhunga khaw sawmpakhat – Melriat, Falkawn, Muallungthu, Kelsih, Aibawk, Sateek, Phulpui, Maubuang, Thiak, Sumsuih leh Tachhip a huam a ni.
ICAP buaipui tur hian Catalyst Solutions, Chaltlang thlan an ni a. Aibawk Rurban Cluster-a khaw sawmpakhatte hmasawnna tur mamawh hrang hrang zirchianna neih a nih hnuah an khaw mamawh a zir zelin SPMRM hi kalpui tur a ni. Sawrkar department hrang hrangte’n anmahni puala scheme a hranga an thawh thin chu heng khua bikah hian kaikawpin hmasawnna hna an thawk ang a. Department scheme kaihkawp (convergence) hmanga hmalakte tihlawhtling turin sum indaihlohna a awm a nih chuan Critical Gap Funding hmanga hnawh khah tur a ni. Critical Gap Funding atanga sum hmuh theih zat hi project pumpui senso tur ruahman (project cost) atanga za zela sawmthum emaw a aia hniam tur a ni a. Mizoramah chuan project cost atanga chhuta 30% emaw cheng maktaduai 15 chu sanction awm thei zat a ni.
He meeting-ah hian SLEC member te leh Department hrang hrang atanga Nodal Officer ruatte bakah SPMRM nodal department an nih angin Rural Development Department officer engemawzat an tel.

robotstxt: allowed

filter: keep